OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Razlogi za predlog in njegovi cilji

Voditelji držav oziroma vlad EU so 10. marca 2020 poudarili potrebo po skupnem evropskem pristopu v zvezi s pandemijo COVID-19. Komisija je 16. marca 2020 sprejela sporočilo, v katerem je priporočila začasno omejitev nenujnih potovanj iz tretjih držav na območje EU+. Voditelji EU so se 17. marca 2020 na priporočilo Komisije dogovorili o usklajenem ukrepanju na zunanjih mejah. Kot nadaljnji ukrep po tem dogovoru so vse države članice EU (razen Irske) in pridružene schengenske države (v nadaljnjem besedilu: države članice) sprejele nacionalne odločitve za izvajanje omejitve potovanj. Od takrat je bila ta omejitev večkrat podaljšana.

Komisija je 11. junija 2020 sprejela sporočilo, v katerem je priporočila podaljšanje omejitve potovanj do 30. junija 2020 in določila pristop za postopno odpravo omejitve nenujnih potovanj v EU od 1. julija 2020. Komisija je 26. junija sprejela predlog priporočila Sveta o omejitvi nenujnih potovanj v EU.

Svet je 30. junija 2020 sprejel to priporočilo. Od takrat je bilo petkrat spremenjeno, in sicer 16. julija, 30. julija, 7. avgusta, 22. oktobra in 17. decembra 2020, da bi posodobili seznam tretjih držav iz Priloge I, za katere se lahko odpravi omejitev nenujnih potovanj v EU. S prvotnega seznama petnajstih držav je bilo umaknjenih osem držav in dodana ena država, in sicer Singapur, s čimer je zdaj skupno število držav, iz katerih so trenutno mogoča nenujna potovanja v EU, osem (in dve posebni upravni regiji države).

Istočasno se je epidemiološko stanje jeseni v Evropski uniji poslabšalo in s pojavom variant COVID-19 postalo še bolj nestabilno. Komisija se je na ta razvoj dogodkov odzvala najprej s sprejetjem Priporočila Komisije z dne 22. decembra 2020 o usklajenem pristopu k potovanju in prometu v odziv na različico virusa SARS-COV-2, odkrito v Združenem kraljestvu.

Kot je navedeno v sporočilu Komisije z dne 19. januarja 2021 o enotnem pristopu k boju proti COVID-19, je bilo zaradi pionirskih dosežkov v znanosti ter izjemnih prizadevanj politike in industrije v desetih mesecih narejeno toliko, kot se običajno naredi v desetih letih, s hitrim uvajanjem množičnega cepljenja pa bo zdaj proti COVID-19 cepljenih na milijone Evropejcev.

Dokler se okužbe še naprej povečujejo in dokler cepljenje ne bo izvedeno v obsegu, potrebnem za preobrat v poteku pandemije, pa bodo še naprej potrebni pazljivost, zajezitveni ukrepi in nadzor nad javnim zdravjem. EU in države članice morajo ukrepati zdaj, da se omeji tveganje za morebiten še hujši tretji val okužb, ki bi ga lahko povzročile bolj prenosljive nove variante virusa, ki so že prisotne po vsej Evropi.

Te nove variante virusa so resničen in resen razlog za zaskrbljenost. Čeprav trenutno ni dokazov, da te variante povzročajo hujše oblike bolezni, kaže, da so približno od 50 % do 70 % bolj prenosljive. To pomeni, da se lahko virus širi hitreje in lažje, kar pomeni večje breme za že preobremenjene zdravstvene sisteme. To je eden od verjetnih vzrokov za znatno povečanje števila primerov v večini držav članic v zadnjih tednih.

Zato bodo potovanja še naprej poseben izziv. Vsa nenujna potovanja, zlasti na območja z visokim tveganjem in z njih, bi bilo treba močno odsvetovati, dokler se epidemiološko stanje bistveno ne izboljša.

•Skladnost z veljavnimi predpisi s področja zadevne politike

To priporočilo je namenjeno izvajanju obstoječih določb na področju zadevne politike, in sicer izvajanju kontrole oseb in učinkovitemu nadzoru pri prehajanju zunanjih meja.

•Skladnost z drugimi politikami Unije

To priporočilo je v skladu z drugimi politikami Unije, vključno s politikami na področju zunanjih odnosov in javnega zdravja.

Merila iz tega priporočila se nanašajo na povprečno stopnjo sporočenih primerov v EU v 14-dnevnem obdobju z dne 15. junija 2020, medtem ko Priporočilo Sveta o usklajenem pristopu k omejevanju prostega gibanja v odziv na pandemijo COVID-19, sprejeto 13. oktobra 2020, uporablja dodatna merila, in sicer stopnjo testiranja in stopnjo pozitivnih testov.

Merila, uporabljena v priporočilu Sveta z dne 13. oktobra 2020, upoštevajo najnovejša znanstvena mnenja, na enak način pa bi bilo treba pregledati priporočilo Sveta o nenujnih potovanjih v EU. Razlike med pravico do prostega gibanja državljanov EU in rezidentov EU za daljši čas na eni strani ter potovanji iz tretjih držav na drugi strani ne omogočajo samodejne uporabe pragov, določenih v priporočilu Sveta z dne 13. oktobra. Vendar so lahko merila in postopki iz priporočila Sveta z dne 13. oktobra koristni tudi v tem kontekstu.